google/wiki40b huggingface dataset:
Undisputed Attitude

Ιστορία του δίσκου

Τον Ιανουάριο του 1996, οι Slayer ξεκίνησαν τις ηχογραφήσεις του "Undisputed Attitude" στα "Capital Studios" του Λος Άντζελες. Ο αρχικός σκοπός του συγκροτήματος ήταν οι διασκευές να προέρχονται από χαρντ ροκ και χέβι μέταλ συγκροτήματα τα οποία τους επηρέασαν όπως οι Judas Priest, Iron Maiden, Deep Purple και UFO, αλλά συνειδητοποίησαν ότι ο ήχος τους ήταν πολύ βαρύς για να ταιριάξει ηχητικά με τραγούδια αυτών των συγκροτημάτων, οπότε αποφάσισαν να διασκευάσουν τραγούδια από πανκ συγκροτήματα τα οποία τους είχαν επηρεάσει όπως οι Minor Threat, D.R.I., T.S.O.L. και The Stooges. Το άλμπουμ περιείχε και δύο τραγούδια τα οποία είχε γράψει ο Τζεφ Χάνεμαν με το πρότζεκτ του, Pap Smear το 1984. Επίσης, στο δίσκο υπήρχε ένα νέο κομμάτι των Slayer, το "Gemini".

Λίγο μετά την ηχογράφηση του δίσκου ο Πολ Μπόσταφ αποχώρησε για να ασχοληθεί με το πρότζεκτ The Truth About Seafood και αντικαταστάθηκε από τον Τζον Ντετ των Testament με τον οποίο πραγματοποίησαν την περιοδεία "Undisputed Attitude Club Tour" σε Αμερική και Ευρώπη. Μετά την εμφάνιση του συγκροτήματος ως ένα από τα πρώτα ονόματα στο "Ozzfest" του 1997, ο Ντέτ απολύθηκε για να επιστρέψει και πάλι ο Μπόσταφ.

Το "Undisputed Attitude" ανέβηκε στο αμερικανικό και βρετανικό Top-40 αλλά και στο Top-20 των αυστραλιανών τσαρτ, ενώ στην Ευρώπη ανέβηκε στο Top-50 των περισσότερων χωρών. Ο δίσκος έλαβε μέτριες κριτικές και το 2003 το "Pop Matters" το χαρακτήρισε ως τον χειρότερο δίσκο του συγκροτήματος.

Τραγούδια

1. Disintegration/Free Money (Verbal Abuse) - 1:41

2. Verbal Abuse/Leeches (Verbal Abuse) - 1:58

3. Abolish Government/Superficial Love (T.S.O.L.) - 1:48

4. Can't Stand You (Pap Smear) - 1:27

5. Ddamm (Pap Smear) - 1:01

6. Guilty of Being White (Minor Threat) - 1:07

7. I Hate You (Verbal Abuse) - 2:16

8. Filler/I Don't Want to Hear It (Minor Threat) - 2:28

9. Spiritual Law (D.I.) - 3:00

10. Mr. Freeze (Dr. Know) - 2:24

11. Violent Pacification (D.R.I.) - 2:38

12. Richard Hung Himself (D.I.) - 3:22

13. I'm Gonna Be Your God (The Stooges) - 2:58

14. Gemini (King, Araya) - 4:53

Μέλη των Slayer

Η σύνθεση του συγκροτήματος κατά την ηχογράφηση του "Undisputed Attitude" είχε την εξής μορφή:
Τομ Αράγια - φωνητικά, μπάσο
Κέρι Κινγκ - κιθάρα
Τζεφ Χάνεμαν - κιθάρα
Πολ Μπόσταφ - τύμπανα
Βαμβακιές Ευρυτανίας

Γεωγραφία - Ιστορία

Οι Βαμβακιές βρίσκονται στα όρια του νομού με το νομό Αιτωλοακαρνανίας, στις δυτικές όχθες του Κρικελιώτη και στα νοτιοδυτικά της τεχνητής λίμνης των Κρεμαστών. Απέχουν 35 χλμ ΝΑ. από το Καρπενήσι, 63 χλμ. ΒΔ. το Αγρίνιο και 1,5 χλμ. ΝΔ. από την Αγία Βλαχέρνα. Ως οικισμός αναγνωρίστηκαν το 1940 και προσαρτήθηκαν στη τότε κοινότητα Αγίας Βλαχέρνης. Σύμφωνα με το σχέδιο Καλλικράτης, μαζί με την Αγία Βλαχέρνα και τα Αμπέλια, αποτελούν τη τοπική κοινότητα Αγίας Βλαχέρνης που ανήκει στη δημοτική ενότητα Καρπενησίου του δήμου Καρπενησίου και σύμφωνα με την απογραφή του 2011 έχει μόνιμο πληθυσμό 56 κατοίκους.
Ξυφάρα Μεσσηνίας

Ιστορικό οικισμού

Ο οικισμός Ξυφάρα, ο οποίος ανήκει στη δημοτική ενότητα Αυλώνος, είναι νεοσύστατος, καθώς αναγνωρίστηκε μόλις το 2011, όταν και προσαρτήθηκε στον νέο Δήμο Τριφυλίας, στον οποίο έχει ενταχθεί και η τοπική κοινότητα Αγαλιανής, στην οποία υπάγεται. Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας. Η Ξυφάρα σήμερα είναι οικισμός της Τοπικής Κοινότητας της Αγαλιανής του Δήμου Τριφυλίας, με έδρα την Αγαλιανή και στην οποία υπάγονται επίσης οι οικισμοί Βλασσάδα, Παλιοβλασσάδα και Πηγαδούλια.

Κάτοικοι

Ο οικισμός, με βάση την απογραφή του 2011, έχει 12 μόνιμους κατοίκους, οι οποίοι απασχολούνται κυρίως σε διάφορες αγροτικές εργασίες.
Ελεονώρα της Αραγωνίας, βασίλισσα της Κύπρου

Βασίλισσα της Κύπρου

Ο Πέτρος Δ΄ της Αραγωνίας που είχε στόχο να ενισχύσει την πολιτική και οικονομική του επιρροή στην Μεσόγειο τακτοποίησε τον γάμο ανάμεσα στην ξαδέλφη του Ελεονώρα και τον ισχυρό βασιλιά της Κύπρου Πέτρο Α΄ (1353). Η Ελεονώρα έγινε βασίλισσα της Κύπρου και τιτλούχος βασίλισσα της Ιερουσαλήμ και του Αρμενικού βασιλείου της Κιλικίας. Η βασιλεία του συζύγου της ήταν θυελλώδης για την Κύπρο, είχε πολλές ερωμένες οι οποίες δυσαρέστησαν έντονα την Ελεονώρα, όταν ο Πέτρος Α΄ αναχώρησε σε Σταυροφορία στην Αλεξάνδρεια έγινε αντιβασίλισσα (1366). Με την επιστροφή του Πέτρου Α΄ από ένα μακρύ ταξίδι στην Ευρώπη η Ελεονώρα κατηγορήθηκε για ερωτικές σχέσεις με τον Τζων του Μορφ, τιτλούχο κόμη της Έδεσσας αλλά δικάστηκε και αθωώθηκε. Η βασιλεία του Πέτρου Α΄ προκάλεσε την έντονη αντίδραση των ευγενών που κατέληξε στην δολοφονία του (17 Ιανουαρίου 1369) με την συμμετοχή των δυο μικρότερων αδελφών του Ιωάννη και Ιακώβου.

Σύγκρουση με τους κουνιάδους της

Μετά την δολοφονία του συζύγου της η Ελεονώρα μαζί με τους δυο κουνιάδους της Ιωάννη και Ιάκωβο έγινε αντιβασίλισσα και κηδεμόνας για τον ανήλικο διάδοχο Πέτρο Β΄, παρέμεινε στην Κύπρο για να προστατέψει τα κληρονομικά δικαιώματα του γιου της.
Με ένα μυστικό μήνυμα η Ελεονόρα κάλεσε τους Γενουάτες να επιτεθούν στην Κύπρο για να εκδικηθούν την δολοφονία του συζύγου της από τα αδέλφια του. Η Κύπρος κατακτήθηκε από την Γένοβα με την βοήθεια του Τζων Μορφ (1373), ο Ιάκωβος αιχμαλωτίστηκε και ο Ιωάννης εκτελέστηκε με πρόταση της Ελεονόρας (1374).
Ο Πέτρος Β΄ νυμφεύτηκε την Βαλεντίνα Βισκόντι της Κύπρου κόρη του Μπερναμπό Βισκόντι (1378). Η πρώτη πρόταση να παντρευτεί κόρη του Βυζαντινού αυτοκράτορα Ιωάννη Ε΄ Παλαιολόγου απορρίφθηκε επειδή οι Λατίνοι δεν ήθελαν για πολιτικούς λόγους τον γάμο του με Ελληνίδα πριγκίπισσα. Οι Λατίνοι είπαν σαν δικαιολογία στους Βυζαντινούς απεσταλμένους ότι ο βασιλιάς ήταν απασχολημένος με την εισβολή των Γενουατών.

Επιστροφή στην Καταλονία

Η Ελεονώρα συγκρούστηκε έντονα με την νύφη της Βαλεντίνα ενοχλημένη με τον τρόπο ζωής της και τα σκάνδαλα, για να αποφύγει περισσότερα προβλήματα δραπέτευσε στην Καταλονία σε ηλικία 44 ετών (1381). 
Ο Πέτρος Δ΄ της ανέθεσε την διοίκηση της Μπαλς με τον αρχιεπίσκοπο της Ταρραγόνα, μετακίνησε την κατοικία της στα ανάκτορα του αρχιεπισκόπου μαζί με τους οπαδούς της που μετέφερε από την Κύπρο. Κατηγορήθηκε από τους κατοίκους για μεγάλη εύνοια σε οπαδούς της, όταν επέβαλε νέο φόρο για την εισαγωγή κρασιού τους εξαίρεσε, αυτό οδήγησε σε εξέγερση που ανάγκασε την Ελεονόρα να ανακαλέσει την απόφαση της.
Ο Πέτρος Δ΄ πέθανε (1387) και τον διαδέχθηκε ο γιος του Ιωάννης Α΄ της Αραγωνίας αλλά οι συγκρούσεις της Ελεονόρας με τους κατοίκους συνεχίστηκαν. Οι επαναστάτες μπήκαν στα ανάκτορα και σκότωσαν τον Ιωάννη αδελφό και μπάτλερ της Ελεονόρας μπροστά στα μάτια της. Η Ελεονόρα δραπέτευσε στα εδάφη του αδελφού της, μετά από 12 χρόνια στο Μπαλς δεν επέστρεψε ποτέ.
H Ελεονώρα της Αραγωνίας πέθανε στην Βαρκελώνη (26 Δεκεμβρίου 1416).
Εκλογές στο Βραδεμβούργο

Στο ομόσπονδο κρατίδιο του Βραδεμβούργου της Γερμανίας διεξάγονται εκλογές για την ανάδειξη των μελών της τοπικής Βουλής.
Ελλέβορος ο κυκλόφυλλος

Περιγραφή

Πολυετές φυτό με βαθύ ρίζωμα. Έχει φύλλα παλαμοειδή, σύνθετα , πριονωτά στις άκρες. Τα άνθη εκφύονται από τις μασχάλες αυτών και έχουν χρώμα πράσινο. 
Ξεχωρίζουν από τα εξής χαρακτηριστικά: Στη βάση τους φυτρώνουν ένα ή περισσότερα μεγάλα φύλλα με μακρύ μίσχο. Τα φύλλα αυτά χωρίζονται σε πολλά επιμήκη φυλλάρια, με παλαμοειδή διάταξη. Ο βλαστός βγάζει πολύ μικρά φυλλαράκια ή βράκτια.
Οι Ελλέβοροι είναι φυτά δηλητηριώδη. Ωστόσο, όπως όλα τα δηλητήρια, χρησιμοποιούνταν από τους πρακτικούς γιατρούς και για φαρμακευτικούς σκοπούς. Παλιά χρησιμοποιούνταν για τη θεραπεία διαφόρων ασθενειών των ζώων όμως όσον αναφορά τις ανθρώπινες ασθένειες, δεν είναι ξεκάθαρο πού ακριβώς ωφελούσε το φυτό αυτό.
Αδόλφος του Νασσάου-Ντίλενμπουργκ

Βιογραφία

Ήταν ο πρωτότοκος γιος του Ιωάννη Α΄ κόμη του Νασσάου-Ντίλενμπουργκ και της Μαργαρίτας, κόρης του Αδόλφου Β΄ κόμη του Λα Μαρκ. Μικρότεροι αδελφοί του ήταν ο Ιωάννης Β΄, ο Ένγκελμπερτ Α΄ και ο Ιωάννης Γ΄.
Το 1416 απεβίωσε ο πατέρας τους και ανέλαβαν όλοι οι τέσσερις αδελφοί από κοινού τη διακυβέρνηση της κομητείας. Ο Αδόλφος συγκυβερνούσε και το Ντητς μαζί με τον πεθερό του. Απεβίωσε το 1420 σε ηλικία 58 ετών και το Ντητς περιήλθε στην κόρη του Γιούτα με κυβερνήτη τον σύζυγό της.
Ντενί Ωγκύστ Ραφέ

Βιογραφία

Γεννήθηκε στο Παρίσι το 1804 και έμεινε ορφανός σε νεαρή ηλικία. Αργότερα σπούδασε λιθογραφία κοντά στον Νικολά Τουσά Σαρλέ. Το 1826 δημοσίευσε το παρθενικό του λεύκωμα το οποίο ήταν αφιερωμένο σε πολεμικές σκηνές. To 1829 ξεκίνησε να σπουδάζει ζωγραφική κοντά στον Αντουάν Ζαν Γκρος όμως η αποτυχία του στοn διαγωνισμό για το Βραβείο της Ρώμης το 1831 τον ώθησε να εγκαταλείψει τη ζωγραφική και να αφοσιωθεί στη χαρακτική και το σχέδιο. Χάρη στην επιμονή του και την εργατικότητα που τον διέκρινε κατάφερε να αποκτήσει με το πέρασμα των ετών αναγνώριση. Το 1837 ήταν μέλος της συνοδείας του Ρώσου ευγενούς Ανατόλι Ντεμίντοφ σε Ρωσία και Ισπανία. Αργότερα πραγματοποίησε και άλλα ταξίδια στην ιταλική χερσόνησο, τη Βρετανία και τη Γερμανία. Πέθανε αιφνίδια το 1860 στη Γένοβα όπου βρισκόταν με σκοπό να συγκεντρώσει υλικό για τη δημιουργία λευκώματος με θέμα τοπία της Ιταλίας. 
Ο Ραφέ είχε χαρακτηριστεί από τον Θεόφιλο Γκωτιέ ως ο κορυφαίος ζωγράφος πολεμικών σκηνών της εποχής του. Το 1893 έγιναν στο Λούβρο τα αποκαλυπτήριο μνημείου προς τιμήν του Ραφέ.
Οικογενειακή συνωμοσία

Περίληψη

Η ταινία περιγράφει την παράλληλη δράση δύο ζευγαριών: το πρώτο ένα ψευτο-μέντιουμ και ο συνεργός της που είναι ένας ταξιτζής, ο οποίος εκμαιεύει πληροφορίες, τις οποίες στη συνέχεια η φίλη του τις παρουσιάζει ως τεκμήρια των μαντικών της ικανοτήτων. Το δεύτερο ζευγάρι, ένας κοσμηματοπώλης και η φίλη του, οι οποίοι ζουν από τις απαγωγές πλουσίων. Τα δύο ζευγάρια θα διασταυρωθούν στην ταινία όταν μία ηλικιωμένη γυναίκα ζητά από το ψευτό-μέντιουμ να της βρει τον χαμένο της γιο που τον είχε δώσει όταν γεννήθηκε. Αυτός δεν είναι άλλος από τον κοσμηματοπώλη-απαγωγέα. Καθώς το μέντιουμ παρακολουθεί τον κοσμηματοπώλη για να το επιβεβαιώσει, εκείνος την παγιδεύει, αλλά τελικά το δεύτερο ζευγάρι συλλαμβάνεται, αποκαλύπτεται η δράση του και η πραγματική ταυτότητα του χαμένου γιου-κοσμηματοπώλη.

Παρατηρήσεις

Η ταινία βασίζεται στο μυθιστόρημα του Βίκτορ Κάνινγκ The Rainbird Pattern, και μεταφέρει τη δράση του στο Σαν Φρανσίσκο και στο Λος Άντζελες. Η ταινία είναι ένα κωμικό θρίλερ Η κριτική της εποχής την επαίνεσε μα το κοινό μάλλον ήταν αδιάφορο. Κυρίαρχο είναι σ' αυτήν το παιχνίδι ανάμεσα στην αθωότητα και την ενοχή, ο ευυπόληπτος κοσμηματοπώλης που είναι απαγωγέας και που αγνοεί τον λόγο της αναζήτησής του.
Ιταλοβυζαντινή Εκκλησία

Η Ιταλοβυζαντινή Εκκλησία επίσης ονομαζόμενη ως Ιταλοαλβανική ή Ιταλοελληνική Εκκλησία είναι μια ομοσπονδία από τις τρεις περιοχές της δικαιοδοσίας της Ρωμαιοκαθολικής Εκκλησίας στην Ιταλία, στις οποίες η Θεία Λειτουργία τελείται σύμφωνα με την Βυζαντινή ιεροτελεστία. Η λειτουργική γλώσσα που χρησιμοποιείται κυρίως είναι η ελληνική ή η αλβανική γλώσσα. Στην Ιταλία υπάρχουν τώρα 98.000 καθολικοί του βυζαντινού τυπικού.

Ιστορία

Το παλαιότερο τμήμα της Ιταλοβυζαντινή Εκκλησίας είναι το εξαρχικό μοναστήρι της Παναγίας Θεοτόκου της Κρυπτοφέρρης. Ιδρύθηκε το 1004 από το Νείλο του Rossano. Μετά το Σχίσμα του 1054, το μοναστήρι παρέμεινε εξαρτώμενο από τον Πάπα, αλλά διατηρεί στην Θεία Λειτουργία τη Βυζαντινή ιεροτελεστία. Οι πιστοί της Ιταλοβυζαντινής Εκκλησίας λέγουν τους ιερείς τους Patire (πατήρ).
Χέρμαν του Χόενλοε-Λάνγκενμπουργκ

Βιογραφία

Ήταν γιος τού Ερνέστου Α΄ πρίγκιπα τού Χόενλοε-Λάνγκενμπουργκ και της Φεοντόρας, κόρης τού Έμιχ-Καρλ 2ου πρίγκιπα τού Λάινινγκεν.
Έγινε στρατηγός στο Πρωσικό Ιππικό. Στις 19 Σεπτεμβρίου 1899 είχε ένα ατύχημα: βρισκόταν με τη σύζυγό του στο βαγόνι-σαλόνι ενός σταθμευμένου τραίνου στον Σταθμό Περθ, όταν ένα άλλο τραίνο συγκρούστηκε με το σταθμευμένο. Το ζεύγος γλίτωσε σαν από θαύμα από το να τραυματιστεί.
Καλαμοϊχθύς Καλαμπάρικους

Στο ενυδρείο

Έχουν την δυνατότητα να πηδήξουν έξω από τα ενυδρεία, διαθέτοντας πνεύμονες μαζί με τα βράγχια τους. Τα νερόφιδα μερικές φορές εμφανίζονται κατά τη διάρκεια της ημέρας, καταναλώνοντας τα σκουλήκια για μεγαλύτερα ψάρια. Κάποια νερόφιδα έχουν επίσης την τάση να παραμείνουν κοντά στην επιφάνεια του νερού, για ασφάλεια από τα άλλα ψάρια.
Νιουτρόνιο

Το νιουτρόνιο (αγγλικά: neutronioum), μερικές φορές αναφέρεται ως νιούτριο (neutrium) ή και ως νιουτρίτο (neutrite), είναι υποθετικό χημικό στοιχείο το οποίο έχει ατομικό αριθμό (Z) 0 και ο πυρήνας του αποτελείται μόνον από νετρόνια. 
Ο όρος «νιουτρόνιο» χρησιμοποιήθηκε για πρώτη φορά από τον επιστήμονα Αντρέα φον Αντρόποφ (Andreas von Antropoff) το 1926. Το στοιχείο αυτό θα το τοποθεντούνταν στην κορυφή του περιοδικού πίνακα. 
Ωστόσο η έννοια του όρου έχει αλλάξει με τη πάροδο του χρόνου και τουλάχιστον από το τελευταίο μισό του 20ού αιώνα και μετά άρχισε να χρησιμοποιείται για την αναφορά σε εξαιρετικά πυκνές ουσίες που συμπεριλαμβάνουν νετρονιοεκφυλισμένη ύλη που θεωρείται ότι υπάρχει στους πυρήνες των αστέρων νετρονίων. Γι'  αυτό η έκφραση «εκφυλισμένο νιουτρόνιο» (degenerate neutronium) αναφέρεται σε αυτήν τη θεωρία. Η επιστημονική φαντασία και η λαοφιλής λογοτεχνία αναφέρεται αρκετά συχνά στον όρο νιουτρόνιο για να αναφέρει μια (υποθετική) πολύ πυκνή φάση της ύλης που αποτελείται κυρίως από συσσωματώματα νετρονίων.
Ζήτα Ηνιόχου

Ονομασίες και ιστορία

Ο ζ Ηνιόχου έχει τα παραδοσιακά ιδιαίτερα ονόματα `Εριφος, Πρώτη έριφος (στα λατινικά Haedus ή Hoedus), με τα οποία καταγράφεται από τον `Ιππαρχο και τον Πτολεμαίο. Επίσης, φέρει το όνομα Σαντατόνι (Sadatoni) από την αρχική έκδοση των Αλφόνσειων Πινάκων ή, σπάνια, Σακλατέρι (Saclateri), από τη λατινική έκδοση της Αλμαγέστης του 1515. Είναι ένα, το δυτικότερο, από τα δύο ερίφια-παιδιά της Αίγας (το άλλο είναι ο ήτα Ηνιόχου). Ετυμολογικά, το όνομα Σαντατόνι προέρχεται από την αραβική φράση الساعد الثاني (as-sāid al-θānī), που σημαίνει «ο δεύτερος βραχίονας» (ενν. του ηνιόχου), μάλλον από σύγχυση με τον βήτα Ηνιόχου που κατέχει αυτή τη θέση στον αστερισμό. Το σπάνιο όνομα Αζαλέχ (Azaleh) είναι κοινό (στη μορφή Hassaleh) με τον ιώτα Ηνιόχου.
Στην κινεζική αστρονομία το ιδεόγραμμα 柱 (Τσου), που εδώ σημαίνει «πυλώνες», αναφέρεται σε μία ομάδα άστρων που αποτελείται από τους ζ, ε, η, υ, ν, τ, χ και 26 Ηνιόχου. Ο ίδιος ο ζ Ηνιόχου είναι συναφώς γνωστός ως 柱二 (Τσου-ερ), δηλαδή «ο εκ των πυλώνων δεύτερος».
Ονομασίες του ζ Ηνιόχου ως αστέρα διάφορων καταλόγων είναι: 8 Ηνιόχου (8 Aur) (αριθμός Φλάμστηντ), BD +40°1142, FK5 1137, HD 32068, HR 1612, SAO 39966.

Αστροφυσικά χαρακτηριστικά

Ο ζ Ηνιόχου είναι μεταβλητός δι' εκλείψεων με το τροχιακό επίπεδο να είναι προσανατολισμένο πολύ κοντα στην ευθεία που ενώνει τη Γη με το σύστημα: Η κλίση του εκτιμάται σε 87,0 μοίρες. Ως αποτέλεσμα, το ένα μέλος (αστέρας) του διπλού συστήματος υφίσταται έκλειψη από το άλλο σε κάθε περιφορά, οπότε το συνδυασμένο μέγεθος γίνεται +3,99. Η περίοδος περιφοράς είναι μία από τις μεγαλύτερες γνωστές για μεταβλητό δι εκλείψεων, 972,2 γήινες ημέρες (2,66 χρόνια), ενώ η εκκεντρότητα της τροχιάς είναι αρκετά μεγάλη, 0,40. Ο μεγάλος ημιάξονας της τροχιάς (μέση απόσταση μεταξύ των μελών του συστήματος) είναι περίπου 629 εκατομμύρια χιλιόμετρα. Ο κύριος αστέρας του συστήματος του ζ Ηνιόχου, ο ζ Aur Α, ταξινομείται ως πορτοκαλί (φασματικού τύπου K5) λαμπρός γίγαντας ή υπεργίγαντας με μάζα πενταπλάσια της ηλιακής και λαμπρότητα 3,25 φορές μεγαλύτερη από αυτή του Ηλίου. Η θερμοκρασία της επιφάνειάς του είναι 3920 K. Ο συνοδός του είναι γαλανόλευκος αστέρας (φασματικού τύπου B) της Κύριας Ακολουθίας, με μάζα 4,8 φορές μεγαλύτερη από αυτή του Ηλίου.
Ο ζ Ηνιόχου απομακρύνεται από το Ηλιακό Σύστημα με ταχύτητα 12,8 χιλιόμετρα ανά δευτερόλεπτο (46.080 χιλιόμετρα την ώρα).
Αριστερή Ριζοσπαστική Κίνηση

Ιστορία

Η Αριστερή Ριζοσπαστική Κίνηση συγκροτήθηκε το Σεπτέμβριο του 2015 από πρώην μέλη του ΣΥ.ΡΙΖ.Α. και της Νεολαίας ΣΥ.ΡΙΖ.Α., τα οποία πρόσκειντο στην ηγεσία. Μετά την υπογραφή του τρίτου μνημονίου από την κυβέρνηση Αλέξη Τσίπρα, αποχώρησαν από τον ΣΥ.ΡΙΖ.Α. και προσχώρησαν στη Λαϊκή Ενότητα. 
Στις 24 και στις 25 Οκτωβρίου 2015 πραγματοποιήθηκε η 1η Πανελλαδική συνάντηση της Α.Ρ.Κ..
Στις 2 και 3 Απριλίου 2016 πραγματοποιήθηκε η 2η Πανελλαδική Συνδιάσκεψη.
Στις 15 Οκτωβρίου του 2016 πραγματοποιήθηκε η 4η Πανελλαδική Συνδιάσκεψη, στην οποία αποφασίστηκε η αποχώρηση της οργάνωσης από τη Λαϊκή Ενότητα.
Κάρολος Α΄ του Νεβέρ

Βιογραφία

Ήταν πρωτότοκος γιος του Φιλίππου Β΄ κόμη του Νεβέρ και της Μπόννης του Αρτουά, κόρης του Φιλίππου κόμη του Ε. 
Προς το τέλος της ζωής του εξαδέλφου του Φιλίππου Γ΄ δούκα της Βουργουνδίας, ο Κάρολος έγινε ύποπτος ότι χρησιμοποιούσε μαγεία για να αντικαταστήσει τον Κάρολο, μόνο γιο του Φιλίππου Γ΄ και να τον κληρονομήσει. Διέφυγε στη Γαλλία και απεβίωσε λίγο μετά.
Επειδή ήταν άτεκνος, τον διαδέχθηκε ο νεότερος αδελφός του Ιωάννης Β΄.

Οικογένεια

Νυμφεύτηκε τη Μαρία των Αλμπρέ, κόρη του Καρόλου Β΄ κόμη του Ντρε.
Δεν απέκτησε νόμιμα τέκνα.
Νικόλαος Γεωργιάδης

Βιογραφικό

Γεννήθηκε στην Πορταριά Πηλίου και σπούδασε ιατρική στο Μόναχο. Το 1875 εξορίστηκε από τις οθωμανικές αρχές στη Θεσσαλονίκη. Εκλέχτηκε βουλευτής Βόλου τόσο στις πρώτες εκλογές μετά την απελευθέρωση της Θεσσαλίας το 1881, όσο και στις επόμενες. Διετέλεσε πρόεδρος της Βουλής, με το κόμμα του Δηλιγιάννη, τη διετία 1891-1892. Όταν ήρθε ο Βενιζέλος στην Ελλάδα, υποστήριξε το κόμμα των Φιλελευθέρων και εκλέχτηκε βουλευτής στη Β’ Αναθεωρητική Βουλή. Υπήρξε αντεπιστέλλον μέλος του Αρχαιολογικού Ινστιτούτου του Βερολίνου και το 1880 δημοσίευσε την Ιστορία της Θεσσαλίας.
Ο Νικόλαος Γεωργιάδης εκλέχτηκε δήμαρχος Βόλου το 1889 και το 1903. Στις μέρες του η πόλη άρχισε να αποκτά χαρακτηριστικά σύγχρονης πόλης με μοντέρνα ρυμοτομία, ιδρύθηκαν μεγάλα σχολεία καθώς και νοσοκομείο, για την ίδρυση του οποίου αξιοποιήθηκε η δωρεά του Ευάγγελου Αχιλλόπουλου.
Όομρανγκ

Προσωπικά και οικογενειακά μας ονόματα

Τα προσωπικά ονόματα στο Άμρουμ επηρεάζονται σε μεγάλο βαθμό από το Φριζιανό στοιχείο. Συγκεκριμένα, οι υποκορισμοί και τα ονόματα με δύο στοιχεία είναι κοινά. Τα πρώιμα δάνεια έγιναν από τη δανική γλώσσα, ενώ ο Εκχριστιανισμός της Βόρειας Φριζίας γύρω στο 1000 μ.Χ. έφερε μια μέτρια επιρροή Χριστιανικών και βιβλικών ονομάτων. Στην Εποχή των Πανιών, οι Ολλανδικές και Δυτικές Φριζιανές μορφές έγιναν δημοφιλής.
Τα οικογενειακά ονόματα ήταν συνήθως πατρωνυμικά, δηλαδή δημιουργούνταν μεμονωμένα ως γενικές του πατρικού ονόματος. Σε αντίθεση με το Σκανδιναβικό Πέτερσεν ή Πέτερσσον, που σημαίνει "γιος του Πέτρου", το Πέτερς στα Όομρανγκ σημαίνει "του Πέτρου". Αυτή η πρακτική τελικά απαγορεύτηκε από το δανικό στέμμα το 1828.

Χρήση

Ο Λαρς φον Κάρστεντ εικονογράφησε την δυσοίωνη κατάσταση της Όομρανγκ σήμερα. Η χρήση της Όομρανγκ περιορίζεται πλέον στον οικιακό τομέα. Έχει χάσει τη χρήση της στη δημόσια επικοινωνία υπέρ των γερμανικών και ομιλείται σε σπίτια με ηλικιωμένους γηγενείς ομιλητές της Όομρανγκ. Μία από τις μεγαλύτερες κινητήριες δυνάμεις της γλωσσικής μεταστροφής είναι η αλλαγή της οικονομικής δομής που φέρνει η τουριστική βιομηχανία. Οι τουρίστες από διάφορες περιοχές της Γερμανίας γεμίζουν το μικρό νησί Άμρουμ και καταλαμβάνουν γρήγορα τις περιορισμένες κατοικίες. Συνεπώς, τα ενοίκια αυξάνονται γρήγορα, οδηγώντας πολλούς από τους νέους της περιοχής να μετακομίσουν σε μεγάλες πόλεις στην ηπειρωτική Γερμανία. Τόσο η εισροή αγγλόφωνων όσο και γερμανόφωνων τουριστών και εργαζόμενων στον τουρισμό και η απώλεια νέων γηγενών ομιλητών προκαλούν τη δραστική μείωση της διαλέκτου.
Παλαιοχριστιανικός Ναός Παναγίας (Αγιά Κυδωνίας)

Ο Παλαιοχριστιανικός Ναός Παναγίας (Αγιά Κυδωνίας). Αφιερωμένος στην Κοίμηση της Θεοτόκου, ο παλαιοχριστιανικός ναός στην Αγιά Κυδωνίας χτίστηκε κατά τον 5ο αι. στον αρχιτεκτονικό τύπο της τρίκλιτης, ξυλόστεγης βασιλικής. Κατά τον 10ο αι. ανακατασκευάστηκε και χρησιμοποιήθηκε ως καθεδρικός ναός της επισκοπής Κυδωνίας, η οποία μεταφέρθηκε στην ενδοχώρα και μετονομάστηκε σε επισκοπή Αγιάς, ενώ κατά την ενετοκρατία υπήρξε καθέδρα του καθολικού επισκόπου της περιοχής. Σήμερα, ο ναός σώζεται σε ερειπιώδη κατάσταση με σπαράγματα τοιχογραφιών της μεσοβυζαντινής περιόδου. Στα βορειοδυτικά αυτού έχει ανεγερθεί μικρότερος ναός.
Ολουντενίζ

Αλεξίπτωτο πλαγιάς

Το Ολουντενίζ είναι επίσης γνωστή για τις ευκαιρίες πτήσεως με αλεξίπτωτο πλαγιάς. Θεωρείται ως ένα από τα καλύτερα μέρη στον κόσμο για αλεξίπτωτα πλαγιάς λόγω της μοναδικής πανοραμικής θέας, σταθερές καιρικές συνθήκες και το εξαιρετικό ύψος του όρους Κράγου.

Υπερμαραθώνιος

Από το 2010, διεξάγεται ένας διεθνής υπερμαραθώνιος που ονομάζεται Λυκιανός Υπερμαραθώνιος, ο οποίος διεξάγεται στην ιστορική Λυκία Οδός. Η εκδήλωση εκτείνεται προς τα ανατολικά σε μια διαδρομή περίπου 220-240 χιλιομέτρων από το Ολουντενίζ προς την Αττάλεια σε ταξίδι έξι μερών.

Καταδύσεις

Το Ολουντενίζ προσφέρει μια ποικιλία από ευκαιρίες για καταδύσεις σε σχέση με τα κρυστάλλινα νερά και τα πλούσια υποθαλάσσια σπήλαια και πανίδα. Οι καταδύσεις είναι η πιο δημοφιλής υποβρύχια δραστηριότητα. Οι τοπικοί καταδυτικοί οργανισμοί παρέχουν μαθήματα και απαιτούνται άδειες κατάδυσης. Η κολύμβηση με αναπνευστήρα είναι μια άλλη δραστηριότητα καταδύσεων και πολλές περιοχές είναι πολύ κατάλληλες για κολύμβηση με αναπνευστήρα.

Κλίμα

Το Ολουντενίζ έχει τυπικό Μεσογειακό Κλίμα. Ο καιρός είναι ζεστός όλο το χρόνο, αλλά το καλοκαίρι οι θερμοκρασίες συχνά ξεπερνούν τους 35 βαθμούς Κελσίου.
Ρόμπερτ Τέιτ Μακένζι

Βιογραφία

Γεννήθηκε στο Ράμσεϊ Τάουνσιο του Λανάρκ Κάουντι, στο Οντάριο. Μεγάλωσε στη Φιλαδέλφεια, όπου εργάστηκε με τον ιδρυτή του προσκοπισμού, Ρόμπερτ Μπάντεν-Πάουελ, οργανώνοντας τους πρώτους προσκόπους της πόλης, το 1908. 
Αποφοίτησε από την ιατρική σχολή του πανεπιστημίου Μακ Τζιλ και ασχολήθηκε με τη γυμναστική. Αργότερα έγινε διευθυντής φυσικής αγωγής επί ιατρικών θεμάτων στο Πανεπιστήμιο της Πενσυλβάνια. Ήταν μαθητικός φίλος με τον εφευρέτη της καλαθοσφαίρισης, Τζέιμς Νέισμιθ.
Κατά τον Πρώτο Παγκόσμιο Πόλεμο έγινε αξιωματικός και ταγματάρχης του Ιατρικού Σώματος του Βασιλικού Στρατού.
Φιλοτέχνησε πολλά γλυπτά, μεταξύ των οποίων ηρώα και προτομές. Στην γλυπτική έλαβε μέρος και στους Θερινούς Ολυμπιακούς Αγώνες, τα έτη 1912, 1928, 1932, 1936 και 1948.

Δείγματα έργων

Από τα πιο γνωστά του έργα είναι Ο "Ιδανικός Πρόσκοπος", ή αλλιώς "Το αγόρι-πρόσκοπος".
Μουδίρης

Ο μουδίρης (οθωμανικά τουρκικά: مدير , προφέρεται: [mudîr], τουρκικά: Müdür) ήταν ανώτερος διοικητικός υπάλληλος στην Οθωμανική Αυτοκρατορία. Ο όρος μουδίρης χρησιμοποιείται υπό την έννοια του διευθυντή ή του διαχειριστή. Επίσης, στη σύγχρονη εποχή οι επικεφαλής των αποκαλούμενων «Müdürlük», τμημάτων κυβερνητικών υπηρεσιών ή περιφερειακών γραφείων μεγάλων οργανισμών, ονομάζονται Müdür. Οι ανώτατες αρχές έχουν συνήθως την ονομασία «Genel Müdürlük» (Müdürlüğü). Επικεφαλής τους είναι ο Genel Müdür (Γενικός Διευθυντής).